b"\n_START_ARTICLE_\nSeychellenes historie\n_START_PARAGRAPH_\nSeychellenes historie i de skriftlige kildene g\xc3\xa5r i hovedsak tilbake til 1500-tallet da portugisiske Vasco da Gama i 1502 utforsket \xc3\xb8yene som ligger \xc3\xb8st for det afrikanske fastlandet i Det indiske hav, nord for Madagaskar. \xc3\x98yene ble annektert og beslaglagt av Frankrike p\xc3\xa5 1700-tallet, og i 1768 slo franske plantasjeeiere seg ned p\xc3\xa5 \xc3\xb8ygruppen. Afrikanske slaver ble f\xc3\xb8rt til \xc3\xb8yene og den karakteristiske kreolspr\xc3\xa5ket Seychellois Creole ble utviklet. Storbritannia overtok besittelse av \xc3\xb8yene tidlig p\xc3\xa5 1800-tallet. Seychellene ble en selvstendig republikk i 1976 etter to hundre \xc3\xa5r med europeisk kolonistyre. Et sosialistisk ettpartistyre hersket over landet fra 1977 og fram til 1993. Det ble utf\xc3\xb8rt demokratiske valg dette \xc3\xa5ret og som ble vunnet av det samme sosialistiske partiet.\n_START_SECTION_\nHistorie fra f\xc3\xb8r kolonitiden\n_START_PARAGRAPH_\nSeychellenes tidlige historie er bortimot ukjent. Malayer, et folkeslag fra Malayahalv\xc3\xb8ya og Borneo i S\xc3\xb8r\xc3\xb8st-Asia, innvandret og bosatte seg p\xc3\xa5 \xc3\xb8yene, og til sist ogs\xc3\xa5 Madagaskar, en gang mellom 300 og 200 f.Kr. Arabiske sj\xc3\xb8menn og handelsmenn seilte over Indiahavet og var antagelig kjent med \xc3\xb8yene, skj\xc3\xb8nt de bosatte seg ikke der. Et manuskript som er datert \xc3\xa5r 851 e.Kr., skrevet av en arabisk handelsmann, viser til Maldivene og \xc2\xabde h\xc3\xb8yere \xc3\xb8yene\xc2\xbb, muligens Seychellene._NEWLINE_Arabere handlet den meget verdsatte Coco de Mer, en kokosfrukt, som er funnet utelukkende p\xc3\xa5 Seychellene, lenge f\xc3\xb8r europeerne oppdaget \xc3\xb8yene.\n_START_SECTION_\nOppdagelsenes tidsalder\n_START_PARAGRAPH_\nI 1502 oppdaget Vasco da Gama \xc3\xb8yene da han krysset havet fra India til \xc3\xb8stlige Afrika. Det ble da kjent som Amirantes, \xc2\xabAdmiralens \xc3\x98yer\xc2\xbb. Granitt\xc3\xb8yene begynte \xc3\xa5 bli nedtegnet p\xc3\xa5 portugisiske diagrammer som \xc2\xabDe syv s\xc3\xb8stre\xc2\xbb._NEWLINE_I mars 1608 seilte en handelsfl\xc3\xa5te fra Det britiske ostindiske kompani p\xc3\xa5 veg til India. En storm f\xc3\xb8rte til at mannskapet p\xc3\xa5 skipet Ascension oppdaget \xc2\xabh\xc3\xb8yt land\xc2\xbb den 19. januar 1609. De ankret opp i \xc2\xabsom i en dam\xc2\xbb. De fant ei \xc3\xb8y som ikke var befolket, men med rikt med ferskvann, fisk, kokosn\xc3\xb8tter, fugler, skilpadder, kjempeskillpadder som etterfylte skipets forsyninger med. Ascension seilte videre, rapporter om sitt funn, men britene tok ingen grep for det nye landet._NEWLINE_Mot slutten av 1600-tallet kom pirater fra Karibia til Indiahavet og opprettet base p\xc3\xa5 Madagaskar og p\xc3\xa5 Seychellene, og derfra overfalt handelsskip som kom og forlot R\xc3\xb8dehavet og Persiabukten._NEWLINE_Franskmennene hadde okkupert Ile de France (omd\xc3\xb8pt til Mauritius av britene i 1810) siden 1710. Denne kolonien vokste i betydning, og i 1735 ble en energisk administrator utnevnt, Bertrand-Fran\xc3\xa7ois Mah\xc3\xa9 de La Bourdonnais (1699\xe2\x80\x931723). Hans oppgave var \xc3\xa5 beskytte den franske sj\xc3\xb8ruten til India. La Bourdonnais, selv en sj\xc3\xb8mann, vendte oppmerksomheten mot en raskere passasje fra Mauritius til India. Med denne hensikten sendte han i 1742 en ekspedisjon under kommando av Lazare Picault for \xc3\xa5 mer n\xc3\xb8yaktige kartlegge \xc3\xb8yene nord\xc3\xb8st for Madagaskar._NEWLINE_Den 21. november 1742 ankret skipene Elisabeth og Charles opp ved  Mah\xc3\xa9 ved Anse Boileau (men ikke ved Baie Lazare som senere feilaktig ble oppgitt). De fant et rikt land, noe som fikk Picault til \xc3\xa5 navngi landet \xc3\xb8ya for Ile d'Abondonce. Picaults kartlegging var d\xc3\xa5rlig, s\xc3\xa5 d\xc3\xa5rlig at han i 1744 ble sendt tilbake, og da navnga han hoved\xc3\xb8ya til Mah\xc3\xa9 (i \xc3\xa6re av sin beskytter Mah\xc3\xa9 de La Bourdonnais), og hele \xc3\xb8ygruppa for Iles de la Bourdonnais. Han hadde store forh\xc3\xa5pninger for Iles de la Bourdonnais, men \xc3\xb8yene ble igjen glemt da La Bourdonnais ble erstattet i 1746."